Written by admin	Denidia Kilbourn
Die krag van gebed kom in alle skoengroottes voor…
Dit het ek net weer besef toe ek hoor hoe klein Miyaan (3) voor ons almal dankie gesê het vir die toebroodjies wat ons sou ontvang.
Miyaan en haar boetie Abu Bakr (Bakke, soos ons hom ken) is vir die afgelope twee jaar al deel van ons It's amazing Kids Club, in Heideveld. Elke Dinsdag en Woensdag kom klop hulle aan by ons huisie vir ietsie lekker om te eet, 'n bietjie liefde en speeltyd saam met die ander maatjies. Die res van die week kom kuier hulle gereeld by ons huismoeder, tannie Lewena, waar die liefde oorloop en daar altyd ietsie ekstra te ete is. Dié twee, onder andere, het voorwaar in ons harte gekruip. Hulle word groot in baie moeilike huislike omstandighede en dis merkwaardig om te sien hoe sterk en tog broos hulle is. Bakke (5) het die rol ingeneem van Miyaan se beskermer. Orals waar Miyaan gaan, gaan Bakke en orals waar Bakke gaan, gaan Miyaan. Die boetie-sussie liefde kan enigiemand van 'n myl af sien, dis werklik inspirerend.
'n Tydjie gelede, soos enige ander Woensdag, het ons almal (sowat 120 kinders) bymekaargekom om hande te was en 'n toebroodjie te geniet, toe ons vra wie gaan vir ons "ogies sê"? Miyaan het dadelik haar hand opgesteek en uitgeskree sy wil. Miyaan is gewoonlik baie stil en beslis nie een om die skare te vermaak nie, maar ons dink dis te danke aan juffrou Magdel (die nuutste toevoeging tot ons span), wat die voorskoolse speelgroepie lei, dat Miyaan haar stem ontdek het.
Miyaan het dadelik haar oë toegemaak, handjies teen mekaar gesit en begin bid; "Seën ons Vader, vir die ete. Laat ons nimmer U vergete. Amen."
Dit was 'n groot dankie-sê gebed vir so 'n klein meisie. Ons kan almal leer by Miyaan; mens is nooit te jonk, of te oud, om op te staan en vir die Here dankie te sê nie.